San Filipas (Teksasas)

San Filipas arba San Felipė () arba San Felipe de Ostinas (San Felipe de Austin) – miestelis Jungtinėse Amerikos Valstijose, vidurio Teksase, 70 km į vakarus nuo Hiustono, prie Brazoso upės. Šalia praeina Hiustono–San Antonijaus plentas ir geležinkelis. Yra Stiveno F. Ostino valstijos parkas su atstatyta S. Ostino trobele ir šuliniu. Gyventojai verčiasi žemės ūkiu.

2000 m. 51,4 % miesto gyventojų buvo baltieji, 34,6 % – afroamerikiečiai, 9,5 % – lotynoamerikiečiai, 3,0 % – mišrios kilmės.

 Istorija 

1824 m. gyvenvietę įkūrė Stivenas Ostinas, dirbęs Teksaso reindžeriu. San Filipas laikomas pirmąja Teksaso amerikiečių gyvenviete. 1829 m. San Filipe pradėtas leisti pirmasis anglakalbis laikraštis Gazette, atidaryta pirma angliška mokykla. 1832–1833 m. miestelio rotušėje rašytos peticijos dėl Teksaso nepriklausomybės nuo Meksikos, o 1835 m. čia susitiko provizinė vyriausybė, rengusi Teksaso revoliuciją. 1836 m. San Filipą sudegino besitraukiantys teksasiečių sukilėliai. Netrukus gyvenvietė atstatyta (po teksasiečių pergalės), bet po 1848 m. sumenko, kai apygardos sostine tapo Belvilis.

 Šaltiniai 

Kategorija:Teksaso miestai